Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 10. melléklet a 31/2010. (V. 13.) EüM rendelethez
Paragraph Index: 571

2. Kórkép leírása A psoriasis krónikus gyulladásos bőrbetegség, mely többnyire jól körülírt területen erythemas papulosus, plakkos elváltozással jár. Számos betegnél ízületi érintettség is diagnosztizálható. A betegség jellemzője, hogy a betegek jelentős része állandó kiterjedt bőrtünetektől szenved. Hasonlóan az AP-hoz, a betegek funkcionális képessége, életminősége, általános egészségi állapota rendkívül kedvezőtlen. Az európai országokban a megbetegedés az össznépesség mintegy 1,4-2%-át érinti. 2.1. Autoimmun gyulladásos bőrgyógyászati betegségek: psoriasis A psoriasis kezelését alapvetően a bőrtünetek kiterjedtsége, lokalizációja és jellege, illetve az egyéb kísérő tünetek (arthropathia) jelenléte határozza meg. A kezelést elsősorban a rendelkezésre álló lokális, szisztémás és fototerápia jelenti. A kis kiterjedésű betegség esetén (a testfelület kevesebb mint 10%-a) a lokális kezelés preferálható. A nagyobb kiterjedésű psoriasisban (PASI>10, a testfelület több mint 10%-a) a fototerápia és a szisztémás kezelés (metotrexát, ciklosporin, retinoidok) alkalmazása kerül előtérbe. A súlyos szisztémás kezelésre nem reagáló, továbbra is aktív kórfolyamatokban a biológiai terápia indokolt. A biológiai terápia standard kezeléssel szembeni hosszú távú veszélyei és előnyei jelenleg csak részben ismertek. 2.2. A plakkos psoriasis aktivitása A biológiai terápia indikációjának felállításakor a betegség súlyosságát és az életminőségre gyakorolt hatását definiálni kell. A krónikus súlyos plakkos psoriasisban a szakmai irányelv a „psoriasis kiterjedési és súlyossági indexet” (PASI, értéke 0-72 között) javasolja a betegség súlyosságának megítélésére. Amennyiben a PASI nem meghatározható (például erythrodermiás vagy pustulosus psoriasis), az érintett „testfelszín százalékban kifejezett értéke” (BSA) a mérvadó. A 10% feletti érték súlyos betegségként definiálható. A „Bőrgyógyászati Életminőségi Index” (DLQI, értéke 0-30 között) a bőrbetegségek által okozott életminőségbeli eltérések mérésére alkalmas mérőszám, ahol a 10 feletti érték már igen kifejezett életminőségbeli romlást jelez. 2.3. A betegség aktivitásának meghatározása és dokumentálásának ellenőrzése: 2.3.1. klinikai tünetek súlyossága, 2.3.2. PASI „psoriasis kiterjedési és súlyossági index” (értéke 0-72 között), 2.3.3. BSA „testfelszín százalékban kifejezett értéke” (súlyos 10% felett), 2.3.4. DLQI „Bőrgyógyászati Életminőségi Index” (értéke 0-30 között), 2.3.5. ízületi érintettség esetén: DAS 28, BASDAI index meghatározása. 2.4. A diagnózis kritériumainak rögzítése (BNO: L4003, L4004, L4005): 2.4.1. PASI, BSA, DLQI dokumentálása, 2.4.2. reumatológus konzílium dokumentálása ízületi érintettség esetén, 2.4.3. perifériás ízületi érintettség esetén: DAS 28 aktivitási index dokumentálása, 2.4.4. axiális ízületi érintettség esetén: BASDAI index dokumentálása.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes